El gol d'inflexió d'Alfredo - Ràdio Olot
amb Joel Tallant, Neus Asin i Pere Farjas 8:05
El gol d'inflexió d'Alfredo
L’extrem olotí admet que necessitava estrenar-se com a golejador a Segona B i que amb el golàs de diumenge s’ha tret un pes de sobre. Feia més d’un any i mig que no marcava i diu que ara se sent amb més confiança per convertir-se en un jugador important.
Alfredo celebra el gol contra el Conquense (Andrea Bolcato/UEO)
http://www.radiolot.cat/media/2019/02/Cro-Alfredo.mp3
Feia tres partits seguits que Alfredo era suplent i que actuava com a revulsiu. Aquest és un paper que ha complert amb escreix des que Ramon Maria Calderé el va fer debutar a la Tercera Divisió ara fa dues temporades. L’extrem sempre ha estat hàbil, ràpid i explosiu, però ha tingut una assignatura pendent: el gol. Encara no s’havia estrenat com a golejador a Segona B i la primera diana la va marcar diumenge. Va ser un golàs. Ell mateix el descriu i en destaca la importància personal que té.
http://www.radiolot.cat/media/2019/02/Alfredo-marcar.mp3
L’últim gol que havia marcat Alfredo datava del 30 d’abril del 2017. Va ser en un Olot 3 – Vilafranca 2 que va acostar els olotins al títol de lliga de Tercera Divisió. Des d’aleshores, el jove olotí no havia trobat porteria, tot i gaudir de continuïtat a Segona B, tant la temporada passada com aquesta. Ara, admet, ha guanyat confiança.
http://www.radiolot.cat/media/2019/02/Alfredo-confiança.mp3
Ajudar l’equip ja sigui d’extrem, de mitjapunta o de carriler. Diumenge, contra el Conquense, va començar fent de lateral llarg en el 3-4-2-1 de Garrido. Alfredo sap que si es vol fer un lloc en aquest sistema ha de multiplicar la seva polivalència i treballar per millorar sobretot en defensa.
El bon moment de l’equip
L’Olot ja encadena quatre victòries a l’Estadi Municipal; contra l’Ejea, el Terol, el Peralada i el Conquense. Tots eren rivals que estaven per sota a la classificació i guanyar-los ha permès al conjunt olotí augmentar el marge amb la zona baixa (ara a deu punts) i mantenir-se setè a la taula. Aquesta és una posició que l’Olot s’ha fet seva des de fa sis jornades. Alfredo reconeix que després de la victòria de diumenge poden mirar més amunt.
http://www.radiolot.cat/media/2019/02/Alfredo-somiar.mp3
L’Olot ocupa plaça de Copa del Rei, és a cinc punts del play-off i no renuncia a res. En queden 45 per disputar-se d’aquí a l’última jornada de lliga; quinze partits en què els jugadors volen ser ambiciosos tocant, això sí, de peus a terra.
221 queries in 0,358 seconds.